text: Politi: Hjælp os med at opklare røveri
  13 september 2017 kl. 13.42
  Mandag den 21. august blev der begået et røveri mod en spillehal i Esbjerg. Røveren truede ansatte med en kniv og fik udleveret et større kontantbeløb. 
  Syd- og Sønderjyllands Politi vil gerne have hjælp fra borgerne i forbindelse med opklaring af et røveri mandag den 21. august kl. 23.30 mod spillehallen 3 Bar i Borgergade 50 i Esbjerg.
  Kort før lukketid bankede en mand på hoveddøren til spillehallen, hvor han blev lukket ind. Han truede medarbejderne med en kniv, fik udleveret et større beløb i mønter.
  Pengene blev udleveret i sorte plastikæsker og hvide bankposer fra henholdsvis Nordea og Danske Bank, som blev lagt i en sort Hummel-sportstaske.
  Gerningsmanden løb efterfølgende ud af bagdøren, ned i en parkeringskælder og forsvandt derefter i ukendt retning.
  Signalement
  Manden er mellem 25-35 år og afrikansk udseende. Han er 175-180 centimeter høj og almindelig af bygning og med store øjne med lange øjenvipper.
  Han var iført mørk kasket, mørk hættetrøje, mørke handsker, mørke bukser og sneakers.
  Borgere, der har informationer om sagen, kan kontakte politiet på 1-1-4.
  